જ્યોતિષ વિષે લખવામાં વ્યાવહારિક જોખમ છે. દરેક બીજી સ્ત્રી અને દરેક ત્રીજો પુરુષ જ્યોતિષમાં માને છે. ભવિષ્ય વેત્તાના દરેક લખેલા શબ્દ પર લોકોને જે વિશ્વાસ છે એ અદભુતથી પણ વધારે છે! જ્યોતિષી કે ભવિષ્યવેત્તાનું નામ ન હોય, એડ્રેસ ન હોય, ગોત્ર ન હોય છતાં પણ ભણેલાગણેલા માણસોને એમની વાતોમાં, એમના અક્ષરેઅક્ષરમાં જે આસ્થા છે એ અંધશ્રદ્ધાથી જરા પણ ઓછી નથી. ભવિષ્ય વિષે જાણવું એ માણસની કમજોરી છે અને રહેશે. જ્યોતિષ જેવો ધમધોકાર ધંધો બીજો નથી. મુહૂર્ત જોયા વિના પરણવા નીકળનારા કે પૂજા કર્યા વિના ગૃહપ્રવેશ કરનારા ભાગ્યે જ મળશે! ભારતમાં જ્યોતિષ હતું, છે અને રહેશે...